**РЕЦЕНЗИЈА**

студије

госпође Тамаре Костић Пахноглу

са темом

***Ликови у прози Андреаса Франгјаса***

Као рецензент студије госпође Пахноглу имам да саопштим следеће: Андреас Франгјас (1921-2002) је један од најзначајнијих грчких прозних писаца прве послератне генерације. За своје целокупно стваралаштво награђен је Великом државном наградом за књижевност (2000). Написао је четири романа, који су били инспирација за филмове и телевизијске серије. Иако су се његовим делом бавили многи проучаваоци, недостајала је целовита студија која би испитала његово целокупно прозно стваралаштво.

Тог подухвата се са стрпљењем и истрајношћу прихватила госпођа Пахноглу и реализовала га са изузетним успехом у овој студији. Избор ликова као главне области истраживања у студији базиран је на следећем:

1. Ликови у књижевној прози представљају главни елемент. Читалац је заинтересован да сазна њихову судбину и развој њихове приче, много више него што је заинтересован за начин приповедања, уметничке елементе писања итд. Кроз ликове писац јасно приказује своје идеје. Ликови стога функционишу и као примери живота.
2. У четири Франгјасова обимна романа појављује се веома велики број ликова. Неки ликови представљају типове новије грчке историје, а други дијахронијске приказе друштва, породице, породичног и пословног живота.
3. У другом и четвртом Франгјасовом роману, чији су наслови *Инфекција* и *Гомила*, ликови који се појављују немају имена. Распознају се по карактеризацијама или сличним властитим именима. Резултат тога је прављење грешака, као и погрешна тумачења радње у делима и судбине различитих ликова.

Имајући све то у виду госпођа Пахноглу је својој студији дала следећу структуру: Након кратког сажетка (стр.3) следи прво поглавље: „Андреас Франгјас – живот и дело“ (стр. 4-9), у којем се сажето наводе чињенице из пишчевог живота, а за њима следи прво навођење његова четири романа. Поглавље је намењено информисању читалаца.

Друго поглавље: „Књижевни лик“ (стр. 10-23) садржи следеће појединачне целине: 1. Дефинисање ликова, 2. Категоризација ликова, 3. Типологије ликова, 4. Методи карактеризације и 5. Лични став и циљ студије. Овде се најпре сажето представљају најважнији теоретичарски ставови о проучавању књижевних ликова, а потом аргументује избор метода Шломит Римон-Кенан као најпотпунијег и најадекватнијег модела за примену у проучавању конкретних дела.

Преостала четири поглавља представљају главни део студије и односе се на сваки од четири романа које је објавио Франгјас. Наслови ових поглавља преносе главну одлику сваког дела, у складу са рецепцијом госпође Пахноглу. У свим тим поглављима госпођа Пахноглу даје најпре сажети приказ теме романа, а потом анализира ликове по редоследу значаја за радњу, а на крају доноси закључке. Ради бољег праћења приче, али највише ради разумевања акција и реакција различитих ликова, категоризује их и испитује у групама у складу са међусобним односима, сродством, пријатељским или сарадничким односима. Представљање ликова је исцрпно и са аспекта навођења детаља о њиховим активностима, као и са аспекта броја ликова који су анализирани.

У трећем поглављу: „Достојанствени сиромаси у *Људима и кућама*“ (стр. 24-118) и у четвртом поглављу „Оптимистични мученици у *Гвозденој капији*“ (стр. 119-190) анализирају се прва два Франгјасова романа, за које се сматра да припадају његовом „реалистичном“ периоду. У студији се износе занимљиви ставови, попут оних који произилазе из пишчевог система вредности или класификације ликова.

У петом поглављу „Заточени слободњаци и слободни затвореници у *Инфекцији*“ (стр. 191-236) износе се детаљне чињенице о сложеној ситуацији ликова. Значај аналитичког приказа ликова истиче се посебно у шестом поглављу „Отуђени свет *Гомиле*“ (стр. 237-308). Овај роман на 809 страна обухвата веома велики број ликова који се смењују у сукцесивним кратким сценама у сваком поглављу.

Студија се завршава поглављем „Закључци“ (стр. 309-313) и библиографијом (стр. 314-318).

Након детаљног приказа студије госпође Пахноглу истичем да је изузетно добро написана, потпуно научно утемељена, али и јасна, написана једноставним језиком који омогућава потпуно разумевање њених ставова, и уз навођење бројних примера. Мишљења сам да ће њено објављивање представљати изузетно велики допринос упознавању научника, али и читалачке публике у Србији са делом једног тако значајног грчког писца. Обилати цитати из текстова, који се налазе у студији, много ће помоћи у разумевању ова четири важна романа. Поред тога студија представља пример за теорију анализе ликова у романима. Из истог разлога од велике помоћи је и богата библиографија.

У складу са свиме наведеним, топло подржавам објављивање студије госпође Пахноглу.

Рецензент

(потпис ср.)

Е.-Л. Ставропулу

Професор емеритус новогрчке филологије

Атина, 24. април 2024.